

Inšpektorat RS za varstvo pred naravnimi in drugimi nesrečami Izpostava Koper, Ferrarska 5b, Koper, izdaja na podlagi prvega odstavka 18. in 32. člena Zakona o inšpekcijskem nadzoru (Uradni list RS, št. 43/07-UPB1 in 40/14) ter 50. in 54. člena Zakona o varstvu pred požarom (Uradni list RS, št. 3/07 ZVPoz – UPB1 s spremembami in dopolnitvami) po uradni dolžnosti v zadevi varstva pred požarom zavezancu A.B., naslednjo

O D L O Č B O


1. A.B. (v nadaljnjem besedilu zavezanec) mora v objektu XY odpraviti naslednjo nepravilnost:

- opremo v prodajanem prostoru postaviti tako, da bo pot med opremo v prodajnem prostoru široka najmanj 1,2 metra.

2. Rok za realizacijo ukrepov je 3.3.2025.

3. O odpravi pomanjkljivosti mora zavezanec takoj po pretečenem roku za odpravo pomanjkljivosti pisno obvestiti Inšpektorat RS za varstvo pred naravnimi in drugimi nesrečami, Izpostava Koper, Ferrarska 5b, Koper.

4. Pritožba zoper to odločbo ne zadrži njene izvršitve.

5. Posebni stroški v tem postopku niso nastali.


O b r a z l o ž i t e v


Pri zavezancu je bil dne 13.12.2024 opravljen redni inšpekcijski nadzor s področja varstva pred požarom (zapisnik št. 0611-3887/2024-1 z dne 13. 12. 2024). Namen inšpekcijskega nadzora je bil preveriti predvsem, ali so evakuacijske poti, prehodi in dostopi prosti, ter, ali je širina nakupovalnih poti ustrezna, ali je izdelan in izobešen načrt evakuacije v skladu s predpisi, ali so vsi izhodi, ki so predvideni kot evakuacijski izhodi prosti, ali so evakuacijske poti in zasilni izhodi označeni, ali so v objektu nameščeni gasilniki v skladu s Pravilnikom o izbiri in namestitvi gasilnih aparatov, ali izvajajo usposabljanje za izvajanje evakuacije iz objekta ob požaru v skladu s predpisi in ali ima zavezanec izdelan požarni načrt v skladu s predpisi. Inšpekcijski nadzor je bil opravljen s pregledom izvlečka požarnega reda, načrta evakuacije, požarnega načrta in pogovorom s prisotnima na nadzoru. Ob nadzoru so bile ugotovljene določene pomanjkljivosti. Dne 3.1.2025 je bil opravljen ponovni inšpekcijski nadzor (zapisnik št. 0611-3887/2024-3 z dne 3.1.2025), katerega namen je bil preveriti realizacijo ukrepov po zapisniku št. 0611-3887/2024-1 z dne 13.12.2024. 

V ponovnem inšpekcijskem nadzoru je bilo ugotovljeno, da je zavezanec realiziral tri ukrepe, enega pa ne. Zavezanec je izdelal načrt evakuacije v skladu s Pravilnikom o požarnem redu (Ur. l. RS, št. 52/07 s spremembami, v nadaljevanju pravilnik) in sicer je v skladu s 10. c členom pravilnika vrisal območja, znotraj katerega se lahko postavlja oprema in naprave v skladu s pravilnikom. Ugotovljeno je bilo, da posamezne poti med opremo v trgovini še vedno niso široke 1,2 metra, kot je to določeno v 10. c členu pravilnika, kar je razvidno tudi iz fotografij, ki so priloga št. 0611-3887/2024-3 z dne 3.1.2025.

Zakon o varstvu pred požarom v petem odstavku 35. člena med drugim določa, da je potrebno za požarno bolj ogrožene objekte in objekte, v katerih se zbira več ljudi, izdelati požarne načrte in načrte evakuacije ob požaru. V šestem odstavku istega člena istega zakona je med drugim določeno, da minister podrobneje uredi vsebino in pogoje za izdelavo načrta evakuacije. Pravilnik o požarnem redu v 10. c členu med drugim določa, da morajo biti evakuacijske poti ter poti med opremo in napravami v prodajnem prostoru vedno proste in prehodne. Določa tudi, da mora razporeditev opreme in naprav ter blaga za prodajo v prodajnem prostoru zagotavljati varno in neovirano evakuacijo uporabnikov. Oprema in naprave ob evakuacijski poti morajo biti nameščene tako, da se ne morejo prevrniti ali kako drugače zapreti evakuacijske poti. Pot med opremo in napravami prodajnega prostora mora biti široka najmanj 1,2 metra. Oprema prodajalne mora biti vrisana v načrt evakuacije. Ob spremembi postavitve opreme je potrebno vsako spremembo vrisati v načrt evakuacije. Namesto vrisane opreme se lahko v načrt evakuacije vrišejo območja, znotraj katerih se lahko postavlja oprema in naprave v skladu s pravilnikom.

Z odločbo je določen rok za izvršitev ukrepov in sicer 3.3.2025 za postavitev opreme v prodajanem prostoru tako, da bo pot med opremo v prodajnem prostoru široka 1,2 metra.

V skladu z določili 29. člena Zakona o inšpekcijskem nadzoru mora zavezanec o odpravi pomanjkljivosti takoj po preteku roka obvestiti Inšpektorat RS za varstvo pred naravnimi in drugimi nesrečami, Izpostava Koper, Ferrarska 5b, Koper.

V skladu z določili 30. člena Zakona o inšpekcijskem nadzoru pritožba na odločbo ne zadrži njene
izvršitve.

Skladno s 118. členom Zakona o splošnem upravnem postopku (Ur. l. RS, 24/06 – UPB2 s  spremembami in dopolnitvami)  posebni stroški v tem postopku niso nastali.
  
Odločba je izdana po uradni dolžnosti in je v skladu z določili 22. člena Zakona o upravnih taksah
(Uradni list RS, št. 106/10-UPB 5) oproščena plačila takse.


Pouk o pravnem sredstvu: Zoper to odločbo je dopustna pritožba v roku 15 dni po prejemu te odločbe ministru za obrambo, Vojkova cesta 55, Ljubljana. Pritožba se vloži ali da ustno na zapisnik neposredno pri organu, ki je odločbo izdal.

Za pritožbo je potrebno plačati upravno takso v višini 18,12 EUR na transakcijski račun IBAN: SI56 01100-8450051146, referenca: SI11 19135-7111002-00002012. V obrazcu UPN izpolnite polja: Koda namena: GOVT; Namen/rok plačila: Plačilo upravne takse; BIC banke prejemnika: BSLJSI2X; Ime in naslov prejemnika: MORS, Inšpektorat RS za varstvo pred naravnimi in drugimi nesrečami, Vojkova cesta 61, 1000 Ljubljana. Dokazilo o plačilu upravne takse je potrebno dostaviti na Inšpektorat RS za varstvo pred naravnimi in drugimi nesrečami, Izpostava Koper, Ferrarska 5b, Koper.




INŠPEKTOR
Vročeno:
- zavezancu (osebno po ZUP)

